AlexejDobrolubov/national_council_slovak_2010 huggingface dataset:
66. schôdza NR SR - 8.deň - B. popoludní
Dátum: 2022-06-28
Poslanec: Čekovský, Kristián (OĽANO)
Druh vystúpenia: Vystúpenie v rozprave

97. Ďakujem pekne, pán predsedajúci. Dovoľte mi, prosím, ako určenému spravodajcovi výboru predniesť informáciu výboru pre kultúru a médiá o prerokovaní návrhu na voľbu generálneho riaditeľa Rozhlasu a televízie Slovenska. Výbor pre kultúru a médiá zverejnil dňa 27. apríla 2022 výzvu na prihlasovanie sa kandidátov na funkciu generálneho riaditeľa Rozhlasu a televízie Slovenska podľa § 17 zákona č. 532/2010 o Rozhlase a televízii Slovenska a o zmene a doplnení niektorých zákonov. Na základe výzvy dostal výbor do stanoveného termínu deväť prihlášok kandidátov na funkciu generálneho riaditeľa, následne výbor overil, či kandidáti spĺňajú podmienky stanovené v súlade s § 16 ods. 1 a 2 zákona. Na verejné vypočutie dňa 13. júna 2022 bolo pozvaných osem kandidátov - pán Peter Badač, Tibor Búza, Ivan Golian, Peter Janků, Ľuboš Machaj, Jaroslav Rezník, Vladimír Seman a Daniel Živica. Verejného vypočutia sa zúčastnilo osem kandidátov, jeden z uvedených kandidátov pán Juraj Kabát nebol pozvaný na verejné vypočutie, nakoľko nesplnil podmienky podľa § 16 ods. 2 zákona. Gestorský výbor po verejnom vypočutí konštatoval, že všetci zúčastnení kandidáti spĺňajú všetky náležitosti a kritériá podľa § 16 ods. 1 a 2 zákona. Z uvedeného dôvodu sú všetci ôsmi kandidáti spôsobilí zúčastniť sa voľby na funkciu generálneho riaditeľa RTVS. Gestorský výbor po zvážení týchto skutočností uznesením číslo 180 zo 16. júna 2022 súhlasí s návrhom na voľbu generálneho riaditeľa RTVS, tlač 1065, ktorého súčasťou je stanovisko poradnej komisie pre voľbu generálneho riaditeľa RTVS zriadenej výborom pre kultúru a médiá. Návrh na uznesenie Národnej rady je v prílohe. Pán predsedajúci, ďakujem, skončil som, otvorte, prosím, rozpravu.
66. schôdza NR SR - 1.deň - B. popoludní
Dátum: 2022-06-14
Poslanec: Čekovský, Kristián (OĽANO)
Druh vystúpenia: Vystúpenie v rozprave

206. Ďakujem pekne, pán predsedajúci. Za mňa v rámci rozpravy by som chcel uviesť len toľko, že v súvislosti s predloženým pozmeňujúcim návrhom pani poslankyne Kozelovej žiadam vyňať na samostatné hlasovanie bod 2 môjho pozmeňujúceho návrhu. Ďakujem pekne.
59. schôdza NR SR - 1.deň - B. popoludní 5
Dátum: 2022-02-25
Poslanec: Čekovský, Kristián (OĽANO)
Druh vystúpenia: Vystúpenie s faktickou poznámkou

67. Pán Kotleba, na vašom vystúpení bolo úžasné, že vy ste chceli s ústavou v ruke dokázať, že robíme niečo protiprávne, a prečítali ste odtiaľ odseky, ktoré dokázali akurát tak presný opak. Sám ste citovali, že slobodu prejavu a právo vyhľadávať a šíriť informácie možno obmedziť zákonom, ak ide o opatrenia v demokratickej spoločnosti nevyhnutné na ochranu práv a slobôd iných, bezpečnosť štátu, verejného poriadku, ochranu verejného zdravia a mravnosti. Ja neviem, či môže byť v ústave ešte jasnejšie napísané, že toto je moment, kedy štát má plné právo pristúpiť k obmedzeniu šírenia nebezpečných dezinformácií. Úprimne, ja dokonca neviem, prečo k takémuto kroku pristupuje vláda až teraz v prípade vojenského konfliktu na Ukrajine, a nepristúpila už k tomu pred rokom a pol, keď sa začali šíriť dezinformácie v oblasti pandémie a v oblasti protiepidemických opatrení. Ale to už nechajme tak. Vojna na Ukrajine je vedená nielen konvenčnými zbraňami, ale aj kybernetickými útokmi a vlnou dezinformácií. A úprimne, skutočný dôvod, prečo sa predložený návrh nepáči vám a niektorým ďalším vašim kolegom, ako je pán Taraba alebo pani Vaľová, nie je to, že by mal niekoho obmedzovať na facebooku alebo sociálnych sieťach, lebo viete, že toho sa to netýka, týka sa to iba webov a webových stránok, ktoré pôsobia na Slovensku. Ale možno je to práve ten dôvod, že viacerí z vás ste si vytvorili vlastné dezinformačné weby, cez ktoré už mesiace alebo roky šírite bludy a snažíte sa v ťažkých chvíľach, ktoré na Slovensku sú počas pandémie alebo v prípade prijímania obrannej zmluvy alebo v prípade vojenského, vojenského konfliktu, ovplyvňovať verejnosť, ale nebezpečným spôsobom. Toto je ten pravý dôvod.
59. schôdza NR SR - 1.deň - B. popoludní
Dátum: 2022-02-25
Poslanec: Čekovský, Kristián (OĽANO)
Druh vystúpenia: Vystúpenie s faktickou poznámkou

157. Ďakujem pekne. Keďže tá diskusia sa opäť trochu otáča na to, že pomaly každý bude vypnutý z Facebooku alebo iných sociálnych sietí, tak naozaj by bolo vhodné trošku to dať na správnu mieru a nejakým spôsobom upokojiť, pretože vy dobre viete, že veľkých sociálnych sietí sa takáto zmena s najväčšou pravdepodobnosťou nedotkne, keďže tie majú sídla v zahraničí, a takáto zmena sa dotkne, môže dotknúť vo väčšine prípadov iba takých webov, ktoré majú sídlo na Slovensku. Čiže bude sa to týkať obmedzeného počtu prípadov, bude sa to týkať dezinformačných webov, ktoré možno na Slovensku dlhodobo pôsobia. Nie, netreba to zužovať na to, že niekto náhodou napíše nejakú nepravdu a okamžite bude vypnutý, pretože toto jednoducho nie je pravda a takisto štát nemá nástroje na to, aby okamžite niekoho vypínal, ani Národný bezpečnostný úrad, jednoducho sú tam zabezpečené také procesy, aby to prechádzalo jednotlivými orgánmi, či už Slovenskou informačnou službou, políciou, Najvyšším bezpečnostným úradom a následne potom komunikáciou s webhostingovými spoločnosťami. Takže naozaj akože zužovať to do diskusie, že niekto si zmyslí, že niečo vypne a tak sa aj stane, je naozaj scestné. Vy to viete a takisto, takisto, ako som spomínal, nemusíte sa ani vy báť, že na tom americkom Facebooku, ktorý vy tak radi využívate a šírite cez neho dezinformácie, že odrazu zo dňa na deň nebudete môcť pôsobiť. I keď možno v týchto časoch by to bolo dobré.
55. schôdza NR SR - 6.deň - B. popoludní
Dátum: 2022-02-10
Poslanec: Čekovský, Kristián (OĽANO)
Druh vystúpenia: Vystúpenie s faktickou poznámkou

197. Ďakujem pekne. Lukáš, ďakujem aj za pomoc pri hľadaní možno takých niektorých detailov v tých paragrafoch, aby nám tam nič neuniklo. Naozaj súhlasím s tým, čo si povedal na začiatku, že naďalej stále bude veľa rôznych individuálnych prípadov, keď sa jednoducho objavia stále v tom Trestnom zákone rôzne prípady a príbehy ľudí, že cez tie paragrafy jednoducho sa nájde niekto, kto neurobil nejaký strašný delikt, napriek tomu bude prísne trestaný, a preto našou úlohou je postupne takéto prípady hľadať a nejakým spôsobom sa ich snažiť riešiť tak, aby sme zároveň nezvoľnili a neuvoľnili politiku štátu voči dílerom a obchodníkom s drogami. Čo sa týka liečení a trestov, tu ťa chcem len poopraviť v jedinej veci, a to je tá úspešnosť liečby. Totiž ten súčasný stav je taký, že na Slovensku trestáme dvojmo. Najprv prichádza trest a potom zväčša páchateľ dostáva ešte aj ochranné liečenie. Lenže jednoducho odborníci nám hovoria, že v takýchto prípadoch je motivácia užívateľov minimálna, pretože ak si odpykajú už nejaký trest alebo keď je to len podmienka, tak už to berú za vybavené a už nemajú dôvod, povedzme, absolvovať nejakú ambulantnú formu liečby. Preto očakávame a takisto aj ľudia, ktorí sa tejto problematike venujú, že ak pri tých ľahších prípadoch odbúrame trest, ale nastúpi rovno liečba, ak si ju teda dotyčný vyberie dobrovoľne, tak bude oveľa väčšia motivácia, aby ju absolvoval a jednoducho to bude aj ten úspech tohto návrhu. Takže ďakujem pekne.
72. schôdza NR SR - 5.deň - A. dopoludnia
Dátum: 2022-09-23
Poslanec: Cmorej, Peter (SaS)
Druh vystúpenia: Vystúpenie v rozprave

119. Ďakujem pekne za slovo. Vážený pán predsedajúci, vážené pani poslankyne, vážení páni poslanci, vážený pán riaditeľ, dovoľte mi predložiť správu výboru Národnej rady Slovenskej republiky o prerokovaní návrhu účtovnej závierky sociálnej poisťovne za rok 2021 (tlač 1018). Predseda Národnej rady rozhodnutím č. 1064 z 18. mája 2022 pridelil návrh účtovnej závierky na prerokovanie Výboru Národnej rady pre financie a rozpočet a výboru pre sociálne veci. Ako gestorský výbor určil výbor pre sociálne veci, ktorý Národnej rade podá správu o výsledku prerokovania vo výboroch a návrh uznesenia. Návrh účtovnej závierky prerokovali a odporučili Národnej rade Slovenskej republiky schváliť oba určené výbory. Výbor ma uznesením poveril predložiť Národnej rade správu o prerokovaní návrhu účtovnej závierky vo výboroch a návrh uznesenia, ktorý tvorí prílohu správy. Správa výborov o výsledku prerokovania bola schválená uznesením Výboru Národnej rady pre sociálne veci č. 202 zo 14. júna 2021. Pán predsedajúci, otvorte, prosím, rozpravu.
88. schôdza NR SR - 12.deň - A. dopoludnia
Dátum: 2023-03-31
Poslanec: Čepček, Martin (-)
Druh vystúpenia: Vystúpenie s faktickou poznámkou

32. Ďakujem pekne. Pán kolega, áno, máte pravdu. To, čo ste povedali, že nie pravdu, ale fakty treba hľadať. Ja s tým úplne súhlasím. Ja som reagoval v predchádzajúcej faktickej poznámke na to, že o mne napísali nie fakty, ktoré boli vo všetkých ostatných médiách, ale polopravdy a klamstvá. A toto je problém, keď ideme chrániť novinárov, ktorí píšu takéto bludy. Čo sa týka zákonov, napríklad predložíte zákon, ktorý je trošku kontroverzný, tak o vás píšu všade. Ale akonáhle predložíte zákon, ktorý sa týka veľkej časti obyvateľstva, tak to nikoho z novinárov nezaujíma až tak veľmi, hoci môže byť schválený, hoci môže byť dobrý ten zákon, lebo ho väčšina podporila. Takže treba hľadať, že novinári v poslednej dobe, teraz už menej, ale predtým hľadali hlavne senzácie a to, aká pravda tu bola, to im bolo úplne jedno. A ubezpečujem vás, ja nemám problém s pravdou. Ja som kritický aj sám na seba a to ja si nechám poradiť od kohokoľvek, keď mi niekto povie, že som taký alebo taký. Takže v tomto sa mýlite, ale som rád, že aspoň ten tón váš bol pokojný, kľudný a že ste si s tou, ja neviem, desaťminútovou faktickou povedali to, čo ste chceli. Ďakujem.
88. schôdza NR SR - 12.deň - A. dopoludnia
Dátum: 2023-03-31
Poslanec: Čepček, Martin (-)
Druh vystúpenia: Vystúpenie s faktickou poznámkou

18. Ďakujem pekne. Pán poslanec, ja vás budem upodozrievať, že ste si tu kartu nechali na svojom mieste sám, lebo ste povedali, že vystúpite len s faktickou poznámkou, ktorá trvala takmer osemnásť minút a okrem toho obviňujete tu, že poslanci nemajú vlastnú agendu, ale ja sa pýtam, akú vlastnú agendu máte vy. To je ďalšia otázka a, pán poslanec, ja mám osobnú skúsenosť s médiami a s novinármi, ale ak o vás novinár napíše na dve strany A3 s obrovskou fotkou samé polopravdy a klamstvá a vy podáte predžalobnú výzvu a odpoveď znie, ste politicky exponovaná osoba, ktorá musí zniesť kritiku a toto je naša interpretácia, nehnevajte sa, takýto novinár si ochranu nezaslúži. Ale mal by spraviť všetko pre to, aby napísal pravdu a hľadal tú pravdu. Toto je môj názor, pán poslanec, a nie to, čo ste tu vy sedemnásť či osemnásť minút rozprávali z každého kúta Slovenska pomaly. Ďakujem.
88. schôdza NR SR - 11.deň - B. popoludní
Dátum: 2023-03-30
Poslanec: Čepček, Martin (-)
Druh vystúpenia: Vystúpenie s faktickou poznámkou

11. Ďakujem pekne. Určite by som dal inú otázku, keby tu bol pán premiér osobne, ale aké má pán premiér povinnosti (povedané so smiechom), teda resp. pán, pán minister zdravotníctva, minister financií a premiér v jednej osobe, keď ani minulý týždeň na hodine otázok nebol, teda poslancom sa nevenoval, a či sa otázkam vyhýba, alebo nezvláda tie tri rezorty, alebo ich nestíha, lebo neviem, čo si mám o tom myslieť, hej, máme schôdzu, ktorá trvá tri týždne, a z toho dva týždne tu pán premiér nebol. Ďakujem.
88. schôdza NR SR - 7.deň - A. dopoludnia
Dátum: 2023-03-23
Poslanec: Čepček, Martin (-)
Druh vystúpenia: Vystúpenie

95. Ďakujem pekne. Ja podporujem toto uznesenie, lebo si myslím, že Slovensko je suverénny štát. A teraz, pán poslanec, k tebe. Budem citovať, čo si povedal. Povedal si, že chaos a nenávisť v tejto spoločnosti robíme my, ktorí sme konzervatívni, ale nezabudni si spomenúť, pán poslanec, čo si o mne niekoľkokrát napísal na svojich statusoch, že som mentálny kripeľ, že som hovädo len kvôli tomu, že mám iný názor, ako máš ty. Pán poslanec, každý poslanec má právo predkladať zákony a ja to robím a napriek tomu takéto osočovanie z tvojej strany som zažil niekoľkokrát. A ďalej, pán poslanec, princíp vyššieho dobra. To je to, keď propaguješ a nejakým spôsobom zastávať drogy? To je to, to je ten princíp vyššieho dobra? Akože nehnevaj sa. Ďakujem.
88. schôdza NR SR - 4.deň - A. dopoludnia
Dátum: 2023-03-17
Poslanec: Čepček, Martin (-)
Druh vystúpenia: Vystúpenie s faktickou poznámkou

130. Ďakujem pekne. Ja určite tento zákon v prvom čítaní podporím. Uvedomujem si, že tu nejde o nič iné, ako o to, aby sa naše deti viacej hýbali, ako tu už bolo niekoľkokrát spomenuté, deti, 12 % detí je obéznych a každá hodina navyše im pomôže, aby to tak nebolo. A dovolím si citovať aj zo zákona, v bode 2: "Úlohou telesnej a športovej výchovy je prispieť k upevňovaniu fyzického a duševného zdravia, brannej zdatnosti a pohybovej výkonnosti, prispievať k psychickému, sociálnemu a morálnemu vývinu, rozvíjať pohybovú gramotnosť a osobnosť ako celok po stránke kognitívnej, emocionálnej, sociálnej a morálnej." A v bode 4 sa píše: "Telesná a športová výchova sa na základnej škole vyučuje v rozsahu najmenej troch hodín, vyučovacích hodín týždenne." Toto ustanovenie sa nevzťahuje na základnú školu, ktorá má menej ako päť tried, to znamená, tých malých škôl sa to týkať nebude. Bude sa to týkať tých väčších. Ďalej v bode 5: "Telesná a športová výchova sa na strednej škole vyučuje v rozsahu najmenej dvoch vyučujúcich hodín." Ak si uvedomíme a dáme si dokopy, že dieťa v škole, ak má šesť hodín denne krát päť dní v týždni, tak je to nejakých 30 hodín, ktoré vo väčšom množstve presedí v triede a dvakrát do týždňa z tých 30 hodín mať telesnú, je pomerne málo. Takže aj kvôli tomuto ja som za to, aby tento zákon bol schválený a ak bude potrebná nejaká zmena, tak si viem predstaviť v druhom čítaní nejaký pozmeňovák.
88. schôdza NR SR - 3.deň - A. dopoludnia
Dátum: 2023-03-16
Poslanec: Čepček, Martin (-)
Druh vystúpenia: Vystúpenie s faktickou poznámkou

44. Ďakujem pekne. Pán kolega, najprv by bolo možno dobré ozrejmiť, že nie o každom meste na Slovensku máme zákon, ale práve o dvoch mestách, ako je Bratislava a Košice, tieto zákony máme. Ešte keď sa písal zákon o hazarde v roku 2020, tak práve to bol ten problém, že musel sa upraviť aj zákon o Košiciach a zákon o Bratislave, lebo inak by ten zákon platil iba pre zvyšok Slovenska, pre tieto dve mestá nie. Ale som rád, že si takýto návrh zákona predniesol, lebo posilňuješ právomoci mestského zastupiteľstva a myslím, že je namieste, aby mestské zastupiteľstvo rozhodlo, koľko chce mať mestských častí, lebo ako je mi známe, tak niektoré mestské časti majú síce starostu, ale ten počet obyvateľov nie je adekvátny na to, aby tam ten starosta bol. To znamená nejaké spájanie, zlučovanie alebo iné rozdelenie je asi namieste. Ďakujem pekne.
43. schôdza NR SR - 2.deň - A. dopoludnia
Dátum: 2021-09-29
Poslanec: Blcháč, Ján (SMER - SD)
Druh vystúpenia: Vystúpenie s faktickou poznámkou

40. Ďakujem. Po tom, čo sa v tomto parlamente v ostatnom čase deje, ja považujem za zázrak, že vôbec rokujeme o uznesení ku cenám energií a o požiadavke, aby do 15. októbra vláda predložila nejaké riešenie. My sme ho čakali už teraz, ten zázrak od pána Sulíka, sa tu ne... nekonal a zázrakom je, že teda máme tu návrh, ktorý predložil pán predseda, pán kolega Peter Pellegrini, ktorý, keby sa ešte jeden zázrak mal urobiť, by mohli vládni poslanci, poslanci koalície, podporiť, pretože je to jediný reálny spôsob, ako sa vyrovnať s hrozbou narastajúcich cien energie od budúceho roku. Siaha tam, kam môže siahať. To znamená, tam, kde je štát, vláda môže zasiahnuť naplno do Slovenského plynárenského priemyslu, resp. do SEPS-u, resp. vytvorením alebo ponúknutím rôznych poukážok pre ľudí, ktorí budú trpieť energetickou chudobou. Nemôže siahnuť, tak ako bolo správne povedané v tom príspevku pána Pellegriniho, tam, kde nemá kompetenciu, hoci máme väčšinu v Slovenských elektrárňach, manažérska zmluva obmedzuje vôbec niečo získať z tohto podniku. A len pre vašu informáciu, mňa prekvapila asi pred desiatimi rokmi, keď som bol na exkurzii v Liptovskej Mare na elektrárni, ktorá by mala vyrábať a produkovať, tak táto elektráreň, ktorá má ohromnú kapacitu, funguje asi jednu hodinu denne na výrobu elektrickej energie, ale to je dané tým, že je ten medzinárodný rozmer týchto energetických súvislostí, na ktorý pán predseda Pellegrini poukázal.
40. schôdza NR SR - 5.deň - B. popoludní
Dátum: 2021-09-23
Poslanec: Blcháč, Ján (SMER - SD)
Druh vystúpenia: Vystúpenie s faktickou poznámkou

124. Ďakujem pekne za slovo. Vážený pán minister, ja by som sa trošku z iného súdka na to pozrel ešte, pretože okrem tej trestnoprávnej roviny vašej práce máte na starosti aj verejnú správu ako významnú súčasť činnosti ministerstva vnútra. Nuž a keď sa pozrieme, čo sa tam deje, táto verejná správa je predstavovaná v okresoch okresnými úradmi. Prednostov okresných úradov nedávno menovalo hnutie OĽANO a vieme za akých okolností. Vo viacerých mestách alebo okresoch, tak je to tomu aj v našom okrese Liptovský Mikuláš, sa stal prednostom človek, ktorý je zároveň aj poslancom mestského zastupiteľstva. Chcem sa dotknúť jednej veci, pretože okrem iného tu bojujeme už nejaký čas s ochorením COVID-19, tak si predstavte, že tento pán, váš prednosta, ktorého, za ktorého nesie zodpovednosť ministerstvo vnútra a minister vnútra taktiež, verejne spochybnil na svojom facebookovom profile opatrenia, ktoré prijalo mesto Liptovský Mikuláš. Nechcel ich rešpektovať, pri vstupe do úradu ponadával mestským policajtom, vedeniu mesta. Svoj úrad nemal označený, tak ako sa patrí. A keď sme toto oznámili vám priamo a teda ministerstvu, odpoveďou na to je to, že k predmetnému upozorneniu uvádzame, že vec bola s inžinierom Jozefom Repaským, prednostom Okresného úradu Liptovský Mikuláš, prejednaná a vzatá na vedomie. Ja by som chcel teda upriamiť pozornosť aj na túto stránku činnosti, ktorá je nedobre zmanažovaná a myslím si, že sú tam veľké rezervy. Darmo bude niekto hovoriť o zodpovednosti za očkovanie a COVID. Aj tu je v tých... (Prerušenie vystúpenia časomerom.)
40. schôdza NR SR - 4.deň - B. popoludní
Dátum: 2021-09-22
Poslanec: Blcháč, Ján (SMER - SD)
Druh vystúpenia: Vystúpenie s faktickou poznámkou

62. Ďakujem pekne. Sú to presne tri týždne, odkedy sme mali možnosť 1. septembra tohto roku si pripomenúť výročie prijatia Ústavy Slovenskej republiky. No a poďme si to porovnať. Ako pamätáme si vystúpenie najvyšších ústavných činiteľov, respektíve aj predstaviteľov politických strán, a pamätáme si aj, čo povedali, akú ódu na ústavu, aké ódy na ústavu prednášali, a dosť. A dneska to majú potvrdiť alebo zajtra. Pamätáme si, že HLAS – sociálna demokracia prijal Deklaráciu 1. septembra práve na Deň ústavy a som rád, že aj pán kolega Milan Mazurek oceňuje tento text, ktorý bol prečítaný Petrom Pellegrinim, naším predsedom, a že dostane určite podporu viacerých poslancov. A ja by som bol naozaj rád, keby dostal podporu celej snemovne, pretože ak teda už tu bolo povedané, čo znamená slovo demokracia, šibrinkujeme s týmto slovom hore-dole, ľud chce, aby bolo referendum, demokracia je vláda ľudu a tí, ktorí sa oháňajú slovom demokracia, by to mali rešpektovať. Takže uvidíme, ako to vlastne pri tom hlasovaní dopadne. Mňa len napadá na záver taký jeden príklad, že včera sme tu mali pozvánku na rôzne semináre počas, aj počas zasadnutia parlamentu dokonca, bolo niečo o cyklistike a boli nejaké iné semináre, bývajú. Asi by sme sa zhodli na tom, že pokiaľ by bol vyhlásený seminár na tému demokracia, tak by sme možno aj prerušili schôdzu, aby niekto fundovaný povedal tým alebo presvedčil tých, ktorí toto slovo ešte nerozlúštili, aby ho rozlúštili. Ďakujem pekne.
40. schôdza NR SR - 4.deň - B. popoludní
Dátum: 2021-09-22
Poslanec: Blcháč, Ján (SMER - SD)
Druh vystúpenia: Vystúpenie s faktickou poznámkou

20. Ďakujem za slovo. Vážený pán predsedajúci, kolegyne, kolegovia, ja uznávam, resp. rešpektujem názor pána poslanca kolegu Dostála, ktorý je dlhodobo známy a pamätáme si aj vyjadrenia, že rešpektovanie výsledku prípadného úspešného referenda zrejme nebude možné, hoci vieme, že referendum sa vyhlasuje rovno v Zbierke zákonov a to sa musí rešpektovať. Chcem len pripomenúť, že, poukázať na čl. 2 ods. 1 prvej hlavy ústavy, ktorá hovorí presne toto: "Štátna moc pochádza od občanov, ktorí ju vykonávajú prostredníctvom volených zástupcov alebo priamo." Alebo priamo. To znamená, že tak isto ako my vykonávame vôľu občanov po voľbách, tak môžu občania priamo v referende rozhodnúť o tom, akým spôsobom si predstavujú ďalej riadiť Slovenskú republiku. Alebo sa tomu hovorí niekedy, že hlas ľudu, hlas boží. Ja si myslím, že pokiaľ sa bude robiť odpor tomuto návrhu, ktorý predložili naši kolegovia a predčítal ho pán Matúš Šutaj Eštok, tak pôjde o nevyužitú príležitosť vlády aspoň o pár percent, čiastočne zvýšiť dôveryhodnosť, ktorá je tak mizivá, je už dneska pod 15 %. A na druhej strane ale asi nemôžeme toto očakávať, že sa vláda aspoň pokúsi o takúto nápravu svojej dôveryhodnosti. Zrejme bude radšej sa venovať obrane svojej pozície, na názor 600-tisíc občanov Slovenskej republiky, ktorí sa vyslovili v petícii za referendum, neprihliada. Skúste ešte porozmýšľať.
40. schôdza NR SR - 3.deň - B. popoludní
Dátum: 2021-09-21
Poslanec: Blcháč, Ján (SMER - SD)
Druh vystúpenia: Vystúpenie s faktickou poznámkou

159. Ďakujem za slovo. Vážený pán predseda, kolegyne, kolegovia, v dnešných spoločenských podmienkach sa veľmi cení značka. Slovenské národné povstanie je značkou, ktorá by mala byť každým Slovákom a každým poslancom mimoriadne vysoko cenená. Ja neviem, koľko by, ako by to bolo, keby sa mala oceniť aj v eurách. Nedávno sme si pripomenuli 77. výročie SNP, bola aj centrálna oslava, boli rôzne oslavy, boli oslavy veľké aj v Liptovskom Mikuláši za účasti najvyšších predstaviteľov obrany, a teda na jednej strane deklarujeme túto našu, tento náš vzťah, na jednej strane vzývame veteránov, ktorí sa zúčastňujú týchto podujatí, na druhej strane, keď pán Strmeň dal takú výzvu, že aby sa predsa len porozmýšľalo o tom prevode, aby sa nerobili unáhlené kroky, vidíme, že výsledok asi bude opäť iný. Nie je zatiaľ isté, či bude zaradené múzeum pod Vojenský historický ústav, snáď aspoň bude samostatnou rozpočtovou organizáciou, ale čo je najhoršie, zdá sa, že budú jeho expozície, ktorých je viacero, nielen ten známy pamätník, ktorý máme pred očami, budú tieto pracoviská roztrhané na kusy. Podľa informácií, ktoré máme, digitalizačné pracovisko, ktoré je jedinečné, ja osobne som mal možnosť si ho pozrieť, aj sme niečo v spolupráci s mestom robili, tak toto má pripadnúť napríklad Slovenskej národnej galérii. Neskutočné. Takže nieže len sa ide transformovať múzeum z jedného rezortu do druhého, ale sa ide aj roztrhať na kusy a pánboh ešte vie, čo za tým všetkým môže byť. Takže podporujeme návrh, ktorý predložil pán podpredseda parlamentu, a dúfam, že nájde podporu všeobecne. Ďakujem.
40. schôdza NR SR - 3.deň - A. dopoludnia
Dátum: 2021-09-21
Poslanec: Blcháč, Ján (SMER - SD)
Druh vystúpenia: Vystúpenie s faktickou poznámkou

73. Ďakujem pekne. Nikto nepochybuje o tom, že zákon o podpore najmenej rozvinutým okresov je účinný, potrebný a určite je prínos pre tie regióny, do ktorých potom táto pomoc smeruje. Ja si len kladiem otázku, že či pri tomto rozmýšľaní, podpore do budúcnosti si niekto kladie otázku, že ako to vlastne vyzerá s tými medziregionálnymi rozdielmi. Bola zverejnená štatistika, možno ste si všimli, o výkonnosti regiónov. Tak ak je stovka priemer, Bratislava je na úrovni 250 ako mesta, bratislavské kraje na úrovni 180 až 190 a potom tak po tých krajoch to smerom na východ ide dole. A Prešovský a Košický kraj sú, myslím, okolo 60 vo výkonnosti regiónov. Prevažná väčšina týchto okresov, o ktoré, o ktoré tu ide, je na, smerom na východ orientovaná a zdá sa mi, že teda tí, ktorí budú rozhodovať o tom, do čoho a akým spôsobom podporiť tieto jednotlivé okresy, by mali mať na pamäti aj tento parameter, ako pomôcť zvýšiť výkonnosť regiónov, pretože všetky opatrenia, ktoré sa pripravujú, vrátane tých teraz, ktoré sú veľmi medializované a komunikované o obmedzení, napríklad hospodárenie na lúkach, pasienkoch a podobne, smerujú k tomu, že v tých regiónoch to bude ešte len horšie ako doteraz. Čiže tá výkonnosť bude ešte viacej diferencovaná. Ďakujem pekne.